Carlsen måtte bruke seks timer på å vinne
Tirsdag ble det som ventet seier mot engelske Michael Adams, og dermed har Carlsen 6,5 poeng - og ligger et helt poeng foran toeren Fabiano Caruana. Det betyr at verdensmesteren er storfavoritt til å vinne turneringen når fire partier gjenstår. Magnus Carlsen lå lenge an til å vinne tirsdagens parti, men brukte atskillig lengre tid på å slå Adams enn det så ut til. VG live: Tarjei J. Svensen fulgte partiet trekk for trekk. – Adams kjempet godt, men det var ikke godt nok, fastslo Jon Ludvig Hammer på TV2-sendingen. Simen Agdestein antydet underveis at Carlsen var irritert over at Adams ikke ga opp før. Hammer var imidlertid klar i sin tale: – Så lenge du presser motstanderen til å tenke lenge, så kan vi ikke snakke om at Adams bør gi opp. Briten holdt ut til tidskontrollen på 40 trekk og ga ikke opp tross enormt Carlsen-overtak. Etter hvert falt nordmannens vinstsjanser noe på datamaskinene etter en miss i trekk 49, men etter 66 trekk var det slutt. Les også: Her er Carlsens seks triumfer i 2015. – Magnus har tydeligvis tatt for lett på det, sa Simen Agdestein etter fem timers spill. – Han blir rimelig forbannet om han ikke vinner dette... Tirsdagens motstander for Carlsen var hans medhjelper til VM-kampen mot Viswanathan Anand i november 2014. Adams kjenner derfor Carlsen bedre enn de fleste. Dette var tiende gang de to møttes og der har nordmannen har hatt hvite brikker. Carlsen har vunnet hele åtte av disse partiene. Les også: Carlsen har kjøpt hus i Holmenkollen. Dette var Carlsens 31. parti på rad uten tap. Det startet med de siste fire partiene av lag-EM på Island, fortsatte med London Chess Classic og Qatar-turneringen, og nå har han altså spilt ni partier i Wijk aan Zee uten tap. Magnus Carlsen hadde tre strake seirer torsdag, fredag og lørdag, mens det søndag ble remis mot russeren Sergej Karjakin. Men halvpoenget skulle vise seg gull verdt, etter som Fabiano Caruana overraskende tapte sitt parti mot David Navara. Dermed var Carlsen alene i ledelsen foran hviledagen mandag. Les også: Russer stoppet Carlsens seiersrekke. Den tradisjonsrike Wijk aan Zee-turneingen består av hele 13 runder. Etter som bare fire av deltagerne er topp 10 i verden, er kvaliteten på spillerne mer ujevn enn vi er vant til når Magnus Carlsen spiller turneringer. Nordmannen spiller onsdag med svarte brikker mot hjemmehåpet Anish Giri. Magnus Carlsens resultater til nå i Wijk aan Zee: Remis mot David Navara (med svart). Remis mot Fabiano Caruana (med hvitt). Remis mot Yi Wei (med svart). Remis mot Shakhyar Mamedyarov (med hvitt). Seier mot Loek Van Wely (med svart). Seier mot Evgeny Tomashevsky (med hvitt). Seier mot Pavel Eljanov (med svart). Remis mot Sergej Karjakin (med hvitt). Tirsdagens partier: Fabiano Caruana-Sergej Karjakin 1/2-1/2. Yi Wei-David Navara 1-0. Shakhriyar Mamedyarov-Liren Ding 1/2-1/2. Loek Van Wely-Wesley So 1/2-1/2. Evgeny Tomashevsky-Yi Hou 1/2-1/2. Pavel Eljanov-Anish Giri 1/2-1/2. Magnus Carlsen-Michael Adams 1-0. Stillingen etter ni runder: 1. Magnus Carlsen 6,5. 2. Fabiano Caruana 5,5. 3. Wesley So 5,0. 3. Anish Giri 5,0. 3. Yi Wei 5,0. 3. Liren Ding 5,0.
(Magnus Carlsen-Michael Adams 1-0) Magnus Carlsen (25) måtte bruke nesten seks timer på å vinne, men fester nå grepet i Wijk aan Zee-turneringen.